remission d hommicide
philippe par la grace de dieu roy de castille de leon de grenade etc
archiduc d austriche prince d arragon etc duc de bourgoingne
de lothier de brabant de stier de karente de crayn de lembourg de luxembourg
et de geldres conte de flandres de habsburg de kyeburg d artois de bourgoingne palatin
de haynnaut de hollande de zeelande de namur et de zuytphen marquis
du saint empire et de borgauw lantgrave en elsaten seigneur de frise
sur le windischemarcq de portenauw de salins et de malines savoir
faisons a tous presents et advenir nous avoir receu lumble supplicacion
de conrard de blanier josne homme bourgois de la cite de liege
contenant comment par cidevant environ a neuf ou dix ans il, a l instigation
et ennord d ung henry van roze son beau frere estant en sa subjection
s est avec icelluy et aultres compaignons trouve en notredit pays de
brabant ou ilz ont prins ung nomme phelippe penelle marchant de
gennes lequel present phelippe fut par ledit henry et ses complices ammene
et ranchonne a certaine somme de deniers dont ledit suppliant eut sa part
or est il que apres ladite prinse ledit conrard suppliant soy voyant
desceu de sondit beau frere et avoir commis tel cas luy qui estoit josne
par moyen de son pere et aultres ses parens et amis trouva fachon
d appointer avecq ledit phelippe, tellement qu il restitua enchierement
sadite part comme par quictance souffissante peut apparoir. et aussi
d obtenir remission de reverend pere en dieu notre tres chier et
feal cousin l evesque de liege son prince, et s est depuis tousiours
tenu en sa maison avecq sa femme audit pays de liege faisant sa
marchandise et a este de la loy comme il est encoires neantmoins
doubtant righeur de justice il se n oseroit trouver en notredit pays
de brabant a son grand regret. se n est que notre grace ne luy
soit sur ce impartie si comme il dit en nous suppliant pour ce
que dudit cas luy vueillons faire pardon et remission et sur ce luy
faire expedier noz lettres patentes et pertinentes pour ce est il
que nous ces choses considerees voulans a dez grace et misericorde
preferer a righeur de justice audit conrard suppliant inclinans
a sadite supplication et requeste. avons de notre certaine science
et de grace especial quicte remis et pardonne et par ces presentes quictons
et pardonnons le fait et cas dessusdits enssamble toute paine et amende
corporele criminele et civile. en quoy pour cause et occasion du fait
et cas avantdit il a ou peut avoir mesprins et estre encourru
envers nous et justice. et l avons quant a ce restitue et restituons
a ses bonne fame et renommee au pays et a ses biens non confisquez
saucuns en y a. en imposant sur ce scilence a notre procureur et a
tous noz aultres justiciers et officiers quelzquoncques cui ce regarde
satisfaction toutesfois faite a partie se faicte n est et elle y eschiet
prealablement et avant tout oeuvre. sy donnons en mandement
a noz amez et feaulx les chancellier et gens de notre conseil ordonnez
en notredit pays de brabant, que appellez ceulx que pour ce seront a
appeller ilz procedent et facent proceder deuement et diligamment
a l interinement et verification de ces mesmes presentes. et ce fait
mandons en oultre a iceulx noz chancellier et gens de conseil
a noz seneschal de brabant maire de louvain amman de
bruxelles eschouthettes d anvers et de boisleduc et a tous noz
aultres justiciers et officiers presens et avenir quelzconcques de
notredit pays de brabant et a iceulx des bassains seigneurs noz vassaulx
d icelluy pays leurs lieutenants et a chacun d eulx en droit soy et sy comme
a luy appartiendra que de ceste presente grace remission quictante
et pardon selon et par la maniere que dit est ilz facent seuffrent
et laissent ledit suppliant joyr et user plainement paisiblement
et perpetuellement sans luy faire donner ne souffrir estre fait
aucun arrest destourbier ou empeschement au contraire mais ainchois
se son corps ou aucuns de sesdits biens non confisquez estoient pour
ce prins saisiz arrestez ou empeschiez les mectent ou facent mectre
tantost et sans delay a plaine delivrance car ainsi nous plaist il.
et affin que ce soit ferme et estable a tousiours nous avons
fait mectre notre seel dont avons use jusques a orez a ces presentes
sauf en aultres choses notre droit et l autruy en toutes.
donne a treves le vendredy saint l an de grace mil cincq cens
et quatre. et de notre regne le premier ainsi soubz escript sur
le reploy par le roy et signe de thielt et encoires visa.
collationne a l original
par moy.